31998D0610
L 290/57
JURNALUL OFÍCIAL AL UNIUNII EUROPENE
DECIZIA COMISIEI
din 22 octombrie 1998
de constituire a unor grupuri de experți care să asiste Comisia cu privire la conținutul și orientarea acțiunilor cheie din domeniul cercetării și al dezvoltării tehnologice
[notificată cu numărul C(1998) 3120]
(Text cu relevanță pentru SEE)
(98/610/CE, Euratom)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de instituire a Comunității Europene a Energiei Atomice,
întrucât, pentru a atinge un nivel mai înalt de transparență în cadrul politicii comunitare de cercetare și dezvoltare tehnologică și pentru a-i permite Comunității să joace un rol strategic, Comisia dorește să-i implice mai mult pe toți cei care lucrează în domeniul cercetării (inclusiv pe utilizatori) în elaborarea politicilor sale;
întrucât, prin urmare, ar trebui să se constituie grupuri de experți care să ofere consiliere Comisiei cu privire la conținutul și orientarea acțiunilor cheie reglementate de deciziile Consiliului privind programele specifice de punere în aplicare a celui de-al cincilea program cadru al Comunității Europene pentru activități de cercetare, dezvoltare tehnologică și demonstrative (1) și a celui de-al cincilea program cadru al Comunității Europene a Energiei Atomice pentru activități de cercetare și formare profesională (2) (denumite în continuare „programele specifice”); întrucât, în temeiul deciziei, este necesar ca acțiunile cheie vizate să fie grupate, după caz, în funcție de natura subiectelor abordate;
întrucât, în acest context, rolul grupurilor de experți este de a contribui la definirea strategiei globale care trebuie urmată în desfășurarea acțiunilor cheie sau a seriilor de acțiuni cheie, precum și de a formula concluzii pertinente într-un mod complet transparent;
întrucât, având în vedere natura activității, membrii acestor grupuri ar trebui să fie persoane eminente, alese dintr-un număr mare de candidați și calificați corespunzător pentru activitatea vizată;
întrucât, de asemenea, componența acestor grupuri de experți ar trebui să fie reprezentativă pentru toți cei implicați în domeniul cercetării; întrucât, prin urmare, ar trebui să se depună eforturi pentru a asigura participarea echilibrată a femeilor și bărbaților;
întrucât aceste grupuri de experți ar trebui să fie constituite, iar mandatul lor să fie definit,
DECIDE:
Articolul 1
Prin prezenta se constituie următoarele grupuri de experți:
-
grupul pentru „Sănătate, alimentație și factori de mediu”;
-
grupul pentru „Controlul bolilor infecțioase”;
-
grupul pentru „Fabrica celulară”;
-
grupul pentru „Îmbătrânirea populației”;
-
grupul pentru „Agricultură, pescuit și silvicultură durabile, inclusiv dezvoltarea integrată a zonelor rurale”;
-
grupul pentru „Societatea informațională”;
-
grupul pentru „Produse, procese și organizare inovatoare”;
-
grupul pentru „Mobilitate și intermodalitate durabilă”;
-
grupul pentru „Noi perspective pentru aeronautică”;
-
grupul consultativ pentru „Transport terestru și tehnologii marine”;
-
grupul pentru „Managementul durabil și calitatea apei” și „Managementul durabil al ecosistemelor marine”;
-
grupul pentru „Schimbări globale, climă și biodiversitate”;
-
grupul pentru „Orașul viitorului și patrimoniul cultural”;
-
grupul pentru „Sisteme energetice mai curate” și „Energie economică și eficientă”;
-
grupul pentru „Îmbunătățirea bazei de cunoștințe socioeconomice”;
-
grupul pentru „Fuziune termonucleară controlată”;
-
grupul pentru „Fisiune nucleară”,
cu scopul de a oferi consiliere Comisiei cu privire la conținutul și orientarea acțiunilor cheie sau a seriilor de acțiuni cheie cuprinse în programele specifice.
Articolul 2
Fiecare grup de experți:
-
propune orientări pentru definirea programelor de activitate (inclusiv planificarea cererilor de oferte, criteriile de evaluare a acțiunilor indirecte de cercetare și dezvoltare tehnologică și, dacă este posibil, stabilirea unor obiective științifice și tehnico-economice cuantificate sau verificabile pentru atingerea scopurilor acțiunilor cheie sau ale seriilor de acțiuni cheie);
-
formulează observații privind natura strategică și valorificarea activităților care urmează a fi desfășurate și privind analiza rezultatelor, având în vedere o posibilă reorientare a programelor de lucru.
Articolul 3
(1) Fiecare grup de experți va fi constituit de Comisie astfel încât să se asigure că aceste grupuri au o componență echilibrată, ținând seama de originea geografică și de sectorul de origine (industrie și servicii, cercetare și inovare, utilizatori, autorități publice de reglementare și cercuri socioeconomice) ale membrilor acestora. În măsura în care este posibil, Comisia caută, de asemenea, să asigure o participare echilibrată a femeilor și bărbaților.
(2) În anexă se prevede procedura de selecție a membrilor grupurilor de experți, împreună cu programele specifice, acțiunile cheie și seriile de acțiuni cheie aferente acestor grupuri.
Articolul 4
(1) Membrii grupurilor de experți sunt numiți de Comisie în mod individual, pe o perioadă de doi ani. Acest mandat poate fi reînnoit o singură dată pentru o perioadă de cel mult doi ani.
Membrii grupurilor rămân în funcție până la înlocuirea sau reînnoirea mandatului acestora.
Atunci când un membru al grupului nu mai poate avea o contribuție eficientă la activitatea grupului vizat, devine membru al unui comitet pentru programe sau își dă demisia, Comisia numește un înlocuitor pe perioada care a mai rămas din mandat, în conformitate cu procedura prevăzută în anexă.
(2) Numele membrilor grupurilor de experți se publică în Jurnalul Oficial al Comunităților Europene.
(3) Cheltuielile de deplasare și de ședere ale membrilor grupurilor de experți se rambursează în conformitate cu dispozițiile în vigoare în cadrul Comisiei.
(4) Comisia numește președintele și vicepreședintele fiecărui grup de experți dintre membrii grupului respectiv. Vicepreședintele nu poate avea aceeași origine geografică și nu poate proveni din același sector de origine cu președintele.
Adoptată la Bruxelles, 22 octombrie 1998.